
A BETEGSÉGEK KÖRÜLÍRÁSA AZ EPIKUS RÁOLVASÓ IMÁDSÁGOKBAN

Az etnoszemiotikai szempontú szövegelemzésnek gazdag hagyománya alakult ki Magyarországon[footnoteRef:1]. A 60-as évektől kibontakozó modern szemiotikai és szövegelméleti kutatások termékenyen hatottak a folklorisztikára. A három tudományág hagyományosan jó viszonyát és eredményes együttműködését mutatják a tudományközi keretben intenzíven folyó kutatások.  [1:  Voigt V. 2003.19. „…a népi kultúra jelviszonyainak kutatása (etnoszemiotika) szinte magyar találmány.” ] 

A ráolvasások, archaikus népi imádságok, az ima, mint műfaj, illetve a mágia nyelvi jelenségei ebbe a kategóriába tartoznak. Az fenti tárgyakat érintő munkákban és a hivatkozott szakirodalomban határozottan érvényesül az antropológiai szemlélet; az archaikus népi imádságok új megközelítésű vizsgálata kísérlet a néprajz, a nyelvészet és a vallásantropológia módszereinek és eredményeinek ötvözésére.

A hagyományos népi gyógyító szövegekben megjelenő rontó erők, tünetek és gyógymódok nyelvi reprezentációjának vizsgálata által nem csak arról kapunk képet, hogyan gondolkodtak, vagy mit tudtak őseink a testet megtámadó nyavalyákról. A tipikus nyelvi formák, a konkrét illetve metaforikus megnevezések, attribútumok, a megszemélyesített (jellemvonásokkal is ellátott) kór „tevékenységének” nyelvészeti leírása nyomán egy speciális világkép bontakozik ki, különösen, ha kontextusban vizsgáljuk, tehát hozzátesszük a betegségek gyógyításának módját, valamint a  teljes szövegvilágot jelentő hátteret is. Ilyen módon a betegségektől a test és lélek, evilág-túlvilág, jó és gonosz szembeállításaihoz juthatunk el.


Az „epikus ráolvasó imádság” megnevezés a folklórszövegek egy sajátos csoportjára utal, amely a folklór szakirodalomban nem szerepel, de szövegtani szempontból – eddigi kutatásaim alapján[footnoteRef:2] önálló szövegtípusként kell beszélnünk róla, mert mind az archaikus népi imádságok, mint a ráolvasások felől perifériálisnak tekinthetők; a funkció, a szövegvilág és a struktúra alapján pedig mindkettőtől eltérő jegyeket mutatnak.[footnoteRef:3]  Pócs Éva és Erdélyi Zsuzsanna egyaránt kiemeli a szövegtípusok közötti sokrétű átfedést[footnoteRef:4]. Pócs Éva Magyar ráolvasások c. gyűjteményének XV. fejezete olyan típusú epikus szövegeket tartalmaz, amelyek (vagy variánsaik) Erdélyi Hegyet hágék, lőtőt lépék (19761999) kötetében szerepelnek, és az adatközlők imaként definiálják és imafunkcióban használják is őket[footnoteRef:5]. Az, hogy a ráolvasások és az archaikus népi imádságok „egymás funkcióját kölcsönző-cserélő, egymással kontaminálódó műfajok[footnoteRef:6]”, leginkább az epikus szövegekre érvényes. A ráolvasások egyéb csoportjai soha nem használatosak imafunkcióban, az archaikus népi imádságok elvégzésének gyakorisága, helye, ideje és módja pedig az egyház által jóváhagyott imákétól csak kismértékben különbözik. Az Erdélyi-kötetben elkülönített kevert tudatformájú-funkciójú szövegek inkább ráolvasások, mint imák; Pócs (ráolvasás-funkciót is betöltő) epikus szövegei pedig nem ritkán az archaikus népi imádságokkal mutatnak közös jegyeket. Tánczos Vilmos ráolvasás funkcióban élő imádságoknak nevezi őket[footnoteRef:7]. Takács György jegyzi meg: „az archaikus népi imádságok és a ráolvasók (…) a szövegek közti szoros kapcsolatok, a valójában sokszor szinte nem is létező, csak a »gyűjtés« meghatározhatósága érdekében rögzített pillanatnyi  »funkciók« által kijelölt virtuális »műfajhatárok« átjárhatósága miján a gyűjteményes kötetekben általában egymás mellett szerepelnek”[footnoteRef:8]. [2:  Takács Sz. 2004, 2005b, 2006.]  [3:  A besorolás nehézségét jól mutatja az elnevezés ingadozása. a Magyar Nyelvőr IV. évfolyamától kezdve a  ráimádkozások rovat alatt szerepelnek, (pl. Emlő-daganatra: Ferenczi közl. 1875, 138; Ficzamodásra: Ferenczi közl. 1875, 178–179; Szömverésre: Kovács közl. 1875, 278). Szendrey Zsigmond az epikus maggal bíró ráolvasásokat határozottan elválasztja a kisebb terjedelmű, imamotívumot nem tartalmazó szövegektől (1942, 105). Bolgár Ágnes (1934) bájoló imádságokként definiálja 25 darabból álló gyűjteményének nyelvtörténeti értékű szövegeit. Erdélyi Zsuzsanna (19761999) archaikus imádság-gyűjteményének első két csoportját Ráolvasás illetve Ráolvasás+ archaikus imamotívum néven definiálja. A két csoport szövegeihez fűzött megjegyzésekben szerepel még az ima, imádság, ráimádkozás és bájoló-ráolvasó imádság elnevezés is. A Magyar Néprajz V. kötetében az archaikus népi imádságok és a ráolvasások egymás mellett szerepelnek, így is jelezvén a két szövegtípus szoros kapcsolódását. ]  [4:  Pócs É. 1988, 633–691; Erdélyi Zs. 1988, 692–748.]  [5:  pl. Erdélyi Zs. 1999. 113.]  [6:  Pócs É. 1988. 635.]  [7:  Tánczos V. 1995. 25.]  [8:  Takács  Gy. 2001. 14.] 

Ez nem felel meg a hagyományos néprajzi szemléletnek, csak szövegtanilag értelmezhető (a folklór- és a szövegtani katergóriák megfeleltethetőségének kérdése számos kutatásnak lehetne még az alapja). Ezek a szövegek Erdélyi Zsuzsanna Hegyet hágék...[footnoteRef:9] kötetében a „Ráolvasás” illetve „Ráolvasás+archaikus imamotívum” néven, Pócs Éva Magyar ráolvasások kötetében[footnoteRef:10] „Epikus ráolvasások” címen szerepelnek. Ilyen típusú szövegeket – kisebb számban - találunk még Salamon[footnoteRef:11], Tánczos[footnoteRef:12], Harangozó[footnoteRef:13], Polner[footnoteRef:14], Takács[footnoteRef:15] és P.Daczó[footnoteRef:16] gyűjteményeiben.  [9:  Erdélyi Zs. 1999.]  [10:  Pócs É. 1986.]  [11:  Salamon A. 1987.]  [12:  Tánczos V. 1995.]  [13:  Harangozó I. 1998, 2001.]  [14:  Polner Z. 2000.]  [15:  Takács Gy. 2001.]  [16:  P. Daczó Á. 2003.] 


Miért éppen ezeken a szövegeken vizsgálható a legteljesebben és legeredményesebben a betegségek nyelvi körülírása? Mert az egyszerű megnevezéssel ellentétben (amelyek a rövid ráolvasásokra leginkább jellemzők), itt információt kapunk a betegségek eredetéről, megjelenési formájáról (tüneteiről), és sok esetben gyógyításuk módjáról is (vagyis nem csupán a szöveghez fűzött megjegyzésként, hanem a szövegben magában).

A gyógyító epikus ráolvasó imádságok alaptípusa, magja ugyanaz, ami a legegyszerűbb ráolvasásoké: a vocativus+imperativus összetétel (pl. Árpa, múlj el!), de ez a szerkezet a kifejtett szövegekben jelentősen kibővülhet más szövegelemekkel.  A Bornemisza feljegyezte Csúzról való bájban[footnoteRef:17] az alábbi (egyenként is nyelvi mágikus eszköznek minősülő) szövegelemek különíthetők el: [17:  Bitskey I. szerk. 1988.313.
] 


	Uram, mindenható Isten,
	invokáció. 

	múlék regös nagy út, rajta megyen vala áldott urunk Isten, előtalála hetvenhétféle veres csúzt. Monda áldott Urunk Úr Isten: Hova indultatok ez regös-régi nagy úton? megszólala hetvenhétféle veres csúz: Ha minket azon kérdesz Urunk, Úr Isten, hova megyünk, úgymond, mink is elmegyünk, úgymond, ez fekete föld színére. Áldott ez testbe, teremtett ez lélekbe: szálas húsát szaggatjuk, piros vérét megisszuk, száz tetemét tördeljük, száz ízit, száz  porcikáját.
	eredet, körülhatárolás, megnevezés (vocativus),
kimerítő felsorolás, 
cél megjelölése

	Hogy azt hallá áldott Urunk  Isten: Tűk se mehessetek, úgymond, ez fekete föld színére: ez én-adottam testbe, teremtettem  lélekbe,
	imperativus


	tűk is siessetek el az tenger szigetibe, kegyetlen Óriásoknak szálas húsát szaggassátok, piros vérét megigyátok.
	elküldés, máshova küldés 


	Azt meghallák, elsietének, menének tenger szigetiben.
	eredmény megfogalmazása (kimondással történő valóra váltás)

	Ez embernek szeméből, szájából, fejéből, orcáiból, piros véréből, szálas húsából, száz tetemiből ki-siessen és eloszoljon hetvenhétféle csúz: folyó csúz, veres csúz, kék csúz, fejér csúz, szöderjes csúz, köszvény, fájdalom, kelevény, kioszoljon, kiromoljon hetvenhétféle nyavalya az emberből.
	analógia (a prototípus a hasonlóság erejével hat a jelenlegi helyzetre). 
újabb kimerítő felsorolás

	Nevét meg kell nevezni.”
	



Az epikus ráolvasó imádságok szerkezeti elemzésével a szövegeket jól beazonosítható egységekre tagolhatjuk: így a gyógyítás, pontosabban a mágikus eljárás egyes mozzanatait egymástól elválaszthatjuk: pl. a tünetek számbavételét, a betegség okának meghatározását, a gyógymód kiválasztását (ahogy a mai orvostudományban is). 

A BETEGSÉGEK EREDETE

A betegség eredete szerint három csoport körvonalazódik: ezek markánsan elválnak egymástól mind tartalmi, mind kommunikációelméleti, sőt gyakran grammatikai szempontból is.

1. A betegség véletlen baleset eredménye, konkrét okozója nincs. Ebbe a kategóriába tartoznak a 2. merseburgi ráolvasás-típusok (megbotló ló/szamár), Jézus szemébe csapódó venyige, vagy szemébe csöppenő galambnyál, ritkábban a megbotló, lábát ficamító Jézus.

Amikor Jézus Krisztus urunk elindult Jerikóból Szamaritánba,
kificamodott szamarának a lába.
Amikor az ott meggyógyult,
úgy gyógyuljon meg ez is.[footnoteRef:18] [18:  Pócs É. 1986.II.431.] 


a. A második esetben a baj és a bajhozó személy különválik. A bajokozó különféle néven nevezett személy lehet, pl. Rontó Pál[footnoteRef:19], rossz szél hozó asszonyok[footnoteRef:20], zsidó legény/lány/csapat, Szent Antal, ördög, sátán, sárkány. [19:  Erdélyi Zs. 1999.118.]  [20:  Erdélyi Zs. 1999.104.] 


A kigyószëmü Ábrán (...) kitakarta, megölelte, megcsókolta, és halálra igízte[footnoteRef:21]  [21:  Pócs É. 1986.II.500.] 


Ez az Ilona felkőtt jó regvel, megmosdott, imádkozott, elindult a templomba. Az irigyek nyomából kivették, esszetették farkasbőrvel, medvebőrvel, rókabőrvel. Eleibe vette az irígye, beléje lépett, s akkor mind megtőtt csomóval[footnoteRef:22]  [22:  Pócs É. 1986.II.514.] 


Jézus a hegyre mene és jött az ördög és fülibe fújt[footnoteRef:23]  [23:  Pócs É.1986. II. 470.] 


b. Míg az előző két csoportban igék fejezik ki a betegségbe esést, ebben az esetben a betegség maga a megszemélyesített rontás. Itt válik a betegség igazán főszereplővé (egyedül itt nomen formában – pl. csúz, hasfájás, gonosz igizet, ártalmas vér - és megszemélyesítve jelenik meg,): 

Hetvenhétféle pokoleredet!
Hetvenhétféle tüzes orbáncok!
Menny el, menny el![footnoteRef:24] [24:  Erdélyi Zs.1999.7.] 



 A három csoportban a betegségek szerinti elválás is megfigyelhető: a ficam, törés, vérzés, külső felületi sérülés inkább az első csoportba sorolódik. A kevésbé megfogható, szemmel nehezen látható (pl. hasfájás, fejfájás), vagy hosszabb időn keresztül kialakuló és fennálló nyavalyák (orbánc, süly), még inkább a lelki eredetű betegségek gyógyítására szolgáló szövegek inkább a b. és c. csoportban találhatók.

TÜNETLEÍRÁSOK

Ami elsőként megfogja a folklór területére „tévedő” irodalmárt és nyelvészt, az ezeknek a szövegeknek az elképesztő nyelvi-képi ereje, expresszivitása, amelynek gyökere a túlzás, a félelmetes, időnként horrorisztikus asszociációkat keltő metaforák, az ismétlésen alapuló alakzatok használata), a lélek-és a fizikai állapotok rendkívül intenzív kifejezésmódja:

...csontja hányására, vére szipására, szálos húsa hasogatására[footnoteRef:25] [25:  Erdélyi Zs. 1999. 841.] 


...elmegyek (...) a testit marcangolni, a szívét hervasztani[footnoteRef:26]  [26:  Pócs É. 1986. II. 468.] 


...a harmadik lépésben megijedt, szívében, szíve gyökerében, ezer tetemében[footnoteRef:27]  [27:  Pócs É. 1986.II. 483.] 



Az epikus ráolvasó imádságokban jellegzetes nyelvi formák állapíthatók meg, amelyek elsősorban nem stilisztikai, hanem mágikus funkcióval bírnak. Az animizmus, amelynek alapgondolata az, hogy a dolgoknak „lelke van”, a ráolvasásokban előforduló  megszemélyesítés gyökere. A nyelvi alakzatok közül ismétléssel, halmozással, figura etymologicával, túlzással és gondolatritmussal találkozunk leggyakrabban. Bizonyos irodalomelméleti megközelítések szerint a stíluseszközök egyenesen mágikus eredetűek, amelyek azóta elveszítették eredeti funkciójukat[footnoteRef:28]. Innen ered a ráolvasó imádságok nyelvi-képi ereje.  [28:  pl. Kelemen P.1988.  25–34.] 

Feltűnő, hogy a tünetek leírásában milyen sok a gondolatritmikus formában megjelenő felsorolás, halmozás: ezek a betegségszellem „mohóságát”, agresszivitását, erejét jelzik:

(fejfájás:) eszi a fájdalom szálkás húsát, issza piros vérit[footnoteRef:29] [29:  Erdélyi Zs.1999.117.] 


(szentantaltűz:) csontja, húsa szállongolására, piros vére italára[footnoteRef:30] [30:  Pócs É. 1986. II. 445.] 


(igézés:) csontja hányására, vére szipására. szálos húsa hasogatására[footnoteRef:31]  [31:  Erdélyi Zs.1999.841.] 


A fenti tünetleírások szöveges vándormotívumok is egyben: ugyanazon tünetegyüttesek szerepelhetnek más-más betegség esetében, vagy egyazon betegség változatos leírásával találkozunk a különböző szövegekben.
Az ismétlés és a halmozás a kimerítő felsorolás alapja, amely a bajhozó szellem lehetséges neveit veszi számba, nehogy az igazi név véletlenül kimaradjon:  

„Hetvenhétféle Szent Antal tüzitő’, 
hetvenhétféle pokoleredettő’, 
hetvenhétféle tüzes orbáncoktú’…”[footnoteRef:32]   [32:  Erdélyi Zs.1999.117.] 


A gyakran előforduló „hetvenhétféle” vagy „akármiféle” jelző még inkább erősíti ezt a funkciót. A 77-ben, ami a teljességet jelenti, minden eshetőség benne van, a gonosz démon nem menekülhet, be van kerítve, meg van kötve. Erre a megkötésre utal a mágia értelmét fedő ótörök eredetű szó, a báj (baγ), ami eredetileg ’kötelék, csomó’ jelentésű, de már az ótörökben is kimutatható a ’varázslat, igézés’ jelentés is. 
A névmágia alapja, hogy a betegséget néven kell nevezni, lehetőleg a legpontosabban. Így a megnevezésekben, a betegségek jelzőiben és körülírásában a betegség jellegére vonatkozó pontos információkat találunk, ezek érzékletesen fejezik ki a fájdalmat: 

üszeges udma, csontba járó udma, csontba hasigató udma[footnoteRef:33]  [33:  Pócs É. 1986. II.465.] 


tyüzessz orbánc, csonthányó orbánc, színrontó orbánc, vérszípó orbánc[footnoteRef:34]  [34:  Pócs É. 1986.II. 466.] 


Elindult Szent Antal hét fiával, hét lányával, hetvenhétféle unokájával, 
Tüzes orbáncos dagadott sebeivel, fene farkasaival, vad oroszlánjaival[footnoteRef:35]  [35:  Erdélyi Zs. 1999.112.] 


csattogó szentantaltüzivel, hólyagos szentantaltüzivel[footnoteRef:36]  [36:  Pócs É.1986.II.485.] 


Ezek a jelzős szerkezetek ma metaforáknak tűnnek, legalábbis stilisztikai szempontból így fogjuk fel őket. De vajon eredetük pillanatában is csak a kifejező erő miatti nyelvi képződmények voltak, vagy pl. a „vér szívását”, a „hús széthasogatását” valósnak gondolták-e, tekintve, hogy azt nem nagyon tudták, mi zajlik az emberi testen belül?
A legérdekesebb ebből a szempontból az igézés/igézet (szemverés, rontás), ami mind a néprajzi szakirodalom tanulmányai[footnoteRef:37], mind a ráolvasó imádságok szövegei alapján rendkívül összetett jelenség. Etimológiai szempontból az ige szótő[footnoteRef:38] arra utalna, hogy szóval, kimondással rontották meg a beteget, de a ráolvasásokban ez nem evidencia. A ráolvasásokban az igézés három eleme található meg (ritka az olyan, amelyben egyszerre mindhárom): a kitakarás, megnézés és a dicséret – talán erre az utolsó motívumra vezethető vissza az „IGÉ”-zés, vagyis rámondás:  [37:  pl. Hoppál M. 1970. 259-296.]  [38:  Az igézet ritkán ebben a formában is megjelenik: „úton mén az ige” (Pócs É. 1986.II. 468.)] 


A harmadik aszmonta: ez a kisgyermek olyan mint a szép szelid holdvilág. 
Ezen igék, szavak a te szépségödnek megártottak.[footnoteRef:39]. [39:  Pócs É.1986. II. 492.] 


A test betegsége gyakran egyben a lélek betegsége is: gyakori, hogy a gondolatritmus egyik tagja a testre (hús, csont) vonatkozik, a másik a lélekre/szívre. Bornemisza 1. és 8. számú imádságában egyaránt szerepel az  „én adottam testbe, teremtettem lélekbe”-fordulat. 
Bármilyen betegség eredete lehet igézés, a fizikai fájdalomra utaló szókészlet ugyanúgy megjelenik, mint a lelki. 

elmegyek (...) a testit marcangolni, a szívét hervasztani[footnoteRef:40]  [40:  Pócs É. 1986. II. 468.] 


elmegyek (...) egy leánynak erejét, egészségét elvenni, és szája ízét elrontani[footnoteRef:41]  [41:  Pócs É. 1986.II. 454.] 


minnyá efittyene[footnoteRef:42] [42:  Erdélyi Zs. 1999.106.] 


szörnyen mögbágyódott[footnoteRef:43] [43:   Pócs É.1986.II. 491.] 


A kedélybetegségeket, amelyek nehezen megfoghatók, és tünetei szemmel alig láthatók, szinte mindig igézéssel magyarázzák. Rokon jelenség az ijedtség (ijedés); leírásának nyelvi fordulatai gyakran egybeesnek az igézésével: 

tőlle megrettene, szent fejét lehajtá, szent szívét szomorítá[footnoteRef:44]  [44:  Pócs É.1986.II.481.] 


Szüvit máját meghírvasszuk, piros vérit megalíssuk[footnoteRef:45]  [45:  Erdélyi Zs.1999.104.] 


Talán nem véletlen, hogy a figura etymologica leggyakrabban a ráolvasásnak abban a részében szerepel, amelyben a gyógyító a „varázsigét” mondja (imperativus), mint az alábbi, hályogot gyógyító imában:

Krisztus urunk bemönt a szőlőbe,
szent szömit mögcsapta egy szőlővenyige.
Szent szömibül kicsordút három csöpp vérösség. (...)
Oh, szentségös szent fijam Jézus
tudok én rúla jó orvosságot. 
Paradicsomkertbe három szép virágot. 
Vérrül pirosat, termésrül termöttet, hályogrul fehéret[footnoteRef:46].  [46:  Erdélyi Zs.1999. 153.] 


A vér-termés-hályog hármassága több ráolvasásban is szerepel, itt különös jelentősége lehet a sorrendnek, hiszen a betegség kialakulásának stádiumait jelzik: sérülésből (vér), amelynek során a szemen duzzanat (termés) keletkezik, és romlik a látás (hályog). Ez egyben jelzi a gyógyítás mechanizmusát is a háromféle virággal. A figura etymologia azonos szógyökével a dolgok ősi összetartozását jelzi: ami fizikailag egymáshoz tartozik, azt a nyelvi összekapcsolással fejezi ki. 

AZ EPIKUS RÁOLVASÓ IMÁDSÁGOK SZÖVEGVILÁGA[footnoteRef:47] [47:  Részleteiben megjelent: Takács 2005b.180-192.] 


A fentiek alapján körülírható, milyen világkép mutatkozik meg az epikus ráolvasó imádságokban, milyen módon modellálják a szövegek a külvilágot, és hogyan válnak értelmezhetővé a szöveg egyes elemei a teljes kontextusban. A tér- és időrendszer, a szereplők viszonyai és cselekedetei a szöveg makrostruktúrájának összetevői[footnoteRef:48], azaz a teljes szövegre kiterjednek, és meghatározó szerepet töltenek be a komplex jelentésszerkezet kialakításában.   [48:  Tolcsvai Nagy G. 2001.121.] 

Az összetevők közül fontos szerep jut a tér, az idő és a szereplők rendszerének, amelyek viszonylatában szabályos összefüggések állapíthatók meg). 


a. Térszerkezet

Az epikus ráolvasó imádságok vizsgálata nyomán sajátos mentális térkép rajzolódik ki, amelynek összetevői az elátkozott tér, a szakrális tér és az emberi test.
Az elátkozott tér a távoli, ismeretlen, lakatlan, ártó szellemekkel benépesített világ a betegségek és az emberre leselkedő egyéb perszonifikált veszélyek lakhelye. Az Istentől elhagyott birodalomba, a sötétség lakhelyére parancsolja vissza a szöveg elmondója a bajt: S menny el kegjetelen kietlen keo szal rontany, fürteos fenyeo teordelni[footnoteRef:49]  A kultúra, a civilizáció, és főképp az Isten hiányára utaló helyhatározói mellékmondatok világosan kifejezik ezt: hol kenyervel nem élnek,  és az ótáriszentséget nem használják[footnoteRef:50]  [49:  Pócs É.1986.II. 457.]  [50:  Erdélyi Zs. 1999.124.] 

A szakrális tér az elátkozott terület ellenpontja, a szentek lakhelye, a földi helyszínek ideális mása. Gyakran találkozunk bibliai helyszínekkel: szűz Mária elutazott Betlehembe[footnoteRef:51],  megszentelt földrajzi helyekkel (templom, kápolna, hegy, út):  a szent Isten szent templomába szentmise hallgatásra[footnoteRef:52]. Ez az Isten által uralt világ, ahol a rontásnak nincs hatalma. Az utakon, templomokban és kertekben szentek járnak-kelnek, a templomok és kápolnák aranyból vannak, a természet paradicsomi állapotot őriz.  [51:  Pócs É. 1986.II. 496.]  [52:  Pócs É. 1986.II. 497.] 

A beteg emberi test a profán világ része. A betegségdémon a testrészek kimerítő felsorolásával veszi hatalmába a testet: az agyát felháboritani, a szemeit elhomalyositani, a füleit megsiketiteni, a szivét elhervasztani, a veséit eszerombolni, a melét eszerombolni, az inát meggörbiteni, az összes testjét megsemisiteni[footnoteRef:53]. [53:  Takács 2001. 208. számú szöveg.] 


b. Időszerkezet

A gyógyítás epikus ráolvasó imádságokban alkalmazott eszköze a szent időben egyszer már megtörtént esemény (prototípus) felidézése. A betegség jelen (profán) idejű, az összekapcsolás (szinkronicitás) gyakran szöveges formában is megjelenik: valamint az Urjézus szeme megtisztult, most ezen szem is úgy megtisztuljon[footnoteRef:54]. [54:  Erdélyi 1999.125.
] 


 c. Résztvevők

Az epikus ráolvasó imádságokban meghatározott szerepkörök fordulnak elő, s az egyes szövegekben csak a szereplők változnak. 

	
	Profán tér és idő
	Szakrális tér és idő

	GYÓGYíTÓ →
	gyógyító ember (origo)
	gyógyító szent

	ÁRTÓ→
	ártó szellem
	ártó szellem

	BETEG  →
	beteg ember
	beteg szent



Az analógia a profán és szakrális világok között valósul meg: a gyógyító szent helyét átveszi a ráolvasás elmondója, a beteg szentét (vagy a szent beteg állatáét) a beteg ember (vagy az ember beteg jószága). A teljes apparátus nem jelenik meg minden szövegben. A szereplők rendszere az egyes imádságokra lebontva külön-külön leírható.

Az epikus ráolvasó imádságok szövegvilága szigorú struktúrát mutat. A szereplők mozgástere erősen korlátozott, párbeszédük sztereotip, viszonyrendszerük statikus. A szakrális és a profán tér élesen elválik egymástól. A szövegben pontosan kijelölhető a különböző világok határa, a tér, idő és a szereplők változásának választóvonalai pontosan egybeesnek. Az imádságok univerzuma rendezett:

	
	SZAKRÁLIS TÉR
KOZMIKUS IDŐ
JÓTÉKONY SZENTEK
	

	
	
	


	ELÁTKOZOTT TÉR
(IDŐN KÍVÜLI)
ÁRTÓ DÉMONOK
	
	PROFÁN (FÖLDI) TÉR
PROFÁN (CIKLIKUS) IDŐ
EMBEREK (TEST)



Ha az ártó démon kilép hatásköréből (az emberi világ irányába), felborítja a természet ősi rendjét. A rend megzavarása aktivizálja az égi hatalmakat, s a mágikus eljárás során így az élesen elváló szférák között időleges kapcsolat alakul ki. Az eljárás a rend visszaállítására irányul, melynek nyomán a démon visszatér lakhelyére. A mágikus eljárás tehát a természet ősi rendje és az egyensúly folytonos visszaállítására irányuló törekvés.

A mágikus eljárások hátterében a világon mindenütt azonos mentális struktúrák állnak, s az egyes mágikus eljárások is meglepő azonosságokat mutatnak. A magyar varázsszövegekből jól ismert nyelvi mágikus eljárások (névmágia, egyszerű parancsoló és kívánságot kifejező formák, kimerítő felsorolás, a baj körülhatárolása, félrevezetése, fenyegetése, elküldése, ismétlés, hasonlat, ellentét stb.) megfelelőit megtaláljuk az afrikai, ausztráliai, dél- és közép-amerikai vagy távol-keleti szövegekben. A mágikus nyelvi eljárások hasonlósága sok esetben nem magyarázható a kultúrák közti érintkezéssel. A mágikus nyelvi funkció a világ különböző kultúráiban hasonló vagy azonos nyelvi-logikai-stilisztikai formában fejeződik ki, ezért ezek nagy részét nyelvi univerzálénak kell tekintenünk. 
Az esetek nagyobb részében a varázsszöveg szókincse, nyelvi szerkezete nem tér el más megnyilatkozásokétól, egyértelműen és direkt módon kimondja saját célját (menj el a föld mélységes fenekére). A mágikus szövegek túlnyomó része szoros összefüggésben van a realitással, a mindennapi élettel. Amit Hadrovics a vallásos szövegekről ír, az a mágikus szövegtípusokra is érvényes: „A vallás az egyik legfontosabb közvetítő az érzéki és gondolati fogalomvilág között, és éppen ezért egyik legfontosabb közege a nyelvi eszközök átvitt értelmű, metaforikus használatának (…) A vallás egész gondolatvilágának nyelvi megformálása, vagy inkább megragadása az érzéki valóság, a földi lét nyelvi eszköztárával történik.”[footnoteRef:55]  [55:  Hadrovics L. 1992.186.] 

A ráolvasások az emberek mindennapjairól is hiteles képet nyújtanak: a legegyszerűbb használati tárgyak, a házak formája, berendezése, az udvar, a munkavégzés, az öltözködés motívumai lelhetők fel a szövegekben. Ilyen módon a mágikus szöveg sajátosan kétarcúnak mutatkozik: miközben egy valóságon túli szférával (betegség-szellemekkel, rossz szél hozó asszonyokkal, démonokkal, szentekkel) veszi fel a kapcsolatot, a rendelkezésére álló, legegyszerűbb eszközökkel, a környezetében meglévő tárgyakkal és helyszínekkel (víz, szén, kasza, kapa, madzag, faág, bokor, kemence, sarok, házfal) végzi mágikus tevékenységét. 
Ilyen módon értelmezhető a szó is, mint a mágikus eljárás könnyen hozzáférhető eszköze. A mágikus eljárásban a szót is ugyanolyan magától értetődően használják, mint a fent említett tárgyakat. A személyközi kapcsolatok és megnyilatkozási formák egyenes áttétele a mágikus tevékenységekre a mindennapi tapasztalatokon alapul. A felszólítás, a fenyegetés, a ráijesztés hatásosnak bizonyul az emberek közötti kommunikációban is, így ugyanezek az eszközök alkalmasak a megszemélyesített rontások elküldésére, megszüntetésére is.  

